बहरहाल, इन दो ध्रुवांतों में कौन सही और कौन गलत का निर्णय न कर पाने के असमंजस से उत्पन्न दुविधा जोशी जी को ग्रसे हुए थी। उनके शब्दों में, मैं स्वयं को दो परस्पर विरोधी वैचारिक दबावों और खिंचावों के द्वंद्व में फंसा हुआ महसूस कर रहा था – एक ओर मेरे अग्रज और अन्य वरिष्ठ साथियों का ‘पॉलिटिकल एक्टीविज्म’ से संबंध तोड़ने के चलते दबाव और दूसरी ओर मेरे गुरु प्रोफेसर राधाकमल मुकर्जी और धूर्जटि प्रसाद मुकर्जी – दो मुकर्जियों – का बौद्धिक कर्म से जुड़ने का संयुक्त दवाब और प्रभाव। इन परस्पर विरोधी दबावों से मेरा सम्पूर्ण व्यक्तित्व, मेरा समग्र मानसिक जगत ही जैसे दो हिस्सों में विभाजित हो गया था। कभी एक दबाव, एक प्रभाव मेरे ऊपर हावी हो जाता और कभी दूसरा प्रभाव और दबाव हावी हो जाता। कोलकाता में भी का. मुजफ्फर अहमद (काका बाबू) से पहली मुलाकात और काका बाबू की प्रारंभिक प्रतिक्रिया ने उनकी इस दुविधाभरी मनोदशा को बढ़ाया था। ऐसे समय में जोशीजी की मुलाकात कामरेड ज्योति बसु से आईएसआई के कैम्पस में हुई थी।